ในสมัยหลวงพิบูลสงครามเป็นนายกรัฐมนตรี ช่วงเวลาแรกในปี พ.ศ. 2484 หลวงเดชฯ ได้รับยศเป็นนายพันเอก และอีก 3 ปีต่อมา สมัยที่นายควง อภัยวงศ์ เป็นนายกรัฐมนตรี หลวงเดชฯ ได้ขึ้นเป็นนายพลตรี ในปี พ.ศ. 2487 ตอนที่เกิดการรัฐประหาร 8 พฤศจิกายน พ.ศ. 2490 หลวงเดชฯ มีตำแหน่งเป็นจเรทหารบก และรักษาการณ์ผู้บัญชาการโรงเรียนนายร้อยทหารบก แต่ไม่ได้มีชื่ออยู่ในคณะรัฐประหาร หลังการรัฐประหารแล้วก็ยังเจริญในหน้าที่ทหารจนได้เป็นนายพลโทในปี พ.ศ. 2492 และที่สำคัญปรากฏว่าในเดือนเมษายน ปี 2494 ก็ได้ขึ้นเป็นรองผู้บัญชาการทหารบก จึงนับว่าเป็นนายทหารที่ได้รับการยอมรับมากคนหนึ่ง